c: text/html

text:
Gløgg og skrøgg á Tjóðpallinum
Kom á Café Gløgg á Tjóðpallinum og set hol á eitt stuttligt kvøld. Her er dansur, sangur, látur og skrøgg fyri allar pengarnar. Kom í góðari tíð, set teg afturá við einum glasi av gløgg og gloym alt um strongd, jólatrøll og alt tað tú ikki fert at náa, meðan undirhaldið fer fram á pallinum.
Hevur tú brúk fyri einum coach, sum kann vegleiða teg? Hvussu nógv vil tú ofra fyri at finna teg sjálvan? Á pallinum kennir tú uttan iva onkran aftur. Grannan, fastur tína ella kanska teg sjálvan, tí her verður prikað til sjálvsfatanina og gerandisdagin.
Á pallinum eru teir fýra royndu og stuttligu leikarararnir Beinta Clothier, Súsanna Tórgarð, Nicolaj Falck og Hans Tórgarð. Og fyri at geva tí heila eitt musikalskt flog situr Magnus Johannessen við tangentarnar og spælir við og undir.
Tak bindiklubban við og kanska eisini menninar - ella rættari makarnar - nevndina í kórinum, fimleikaliðið ella hana tú ongantíð hevur tosað orduliga við, men møtir í hinum bananum í svimjihylinum.
Og aftaná tann skjótt farna tíman, Café Gløgg varir, bíðar ein livandi býur eftir tykkum, her til ber at fara á matstovu, café, barr og ella kanska bara til hús at skrøgga víðari um Café Gløgg.
Fumsýning verður fríggjakvøldið 13. november kl. 19.00.
Spælt verður hóskvøld, fríggjakvøld, leygarkvøld og sunnukvøld kl. 19.00. Soleiðis ber til at leggja kvøldið til rættis og byrja væl á Tjóðpallinum.
Leygarkvøldini 5. og 12. desember verður spælt kl. 18.00.

robotstxt: allowed

filter: keep


text:
Onkur haldari heldur kanska, at djórið, sum prýðir permuna á nýggjasta Vencili, djórið kallast ein Axolotlur, heldur átti at verið eitt jólatrøll, nú Vencil framvegis ikki er komin fram til sínar trúgvu haldarar. Og tað við góðari grund, tí Vencil hevur longu fingist til keyps í bókahandlunum í meira enn eina viku. Vit útgevarar mugu taka […]
Yrkingaupplestur ólavsøkudag 29. juli 2015 kl. 15.00-17.00 Kom við á poetiska rundferð í Havnini. Vit byrja ferðina á Føroya Fólkaháskúla ólavsøkudag kl. 15.00. Tveir rithøvundar lesa upp á hvørjum staði, umleið 10 minuttir hvør, síðan verður gingið til næsta stað. Skrá 29. juli kl. 15.00 Føroya Fólkaháskúli, Háskúlavegur 14 Vónbjørt Vang Haldur Suni Johansen kl. […]
Tá ið langt er millum snapsarnar, eru trý sløg av fólki til: tey, sum sita og tutla í krókunum, um at her dettur man ikki av, tey, sum rýma avstað, og tey, sum sita og bíða eftir næsta snapsinum. Vónandi eru tit tey seinnu; tey, sum sita og bíða eftir næsta snapsinum. Nú er skeinkjarin […]
Nógv verður gjørt burturúr fyri at koma framat so mongum lesarum sum gjørligt. Eitt er at geva út eitt skaldskaparrit sum Vencil, eitt annað er at fáa boðini so langt út í verðina sum gjørligt. Higartil hava søgur, yrkingar og ritroyndir eftir 150 rithøvundar úr 22 londum staðið í Vencli, 32 týðarar hava týtt søgur […]
Og í dag, mentanarnáttina, fekk eg í hondina tann 13. Vencilin. Hann varð borin niðan á Bókamiðsøluna í dag, og kemur hann vónandi at fjala seg í postkassanum hjá summum í komandi viku. Hini, sum ikki halda Vencil, og fáa hann sendandi til dyrnar, tey áttu at gjørt tað nú á vencil@vencil.fo, ella fara í […]
Tíðliga í komandi viku, fer henda perman at finna innmatin á Vencli, og so eru teir ein heilskapað eind. Motivið á permuni er úr søguni “Flugurnar” sum William Heinesen hevur skrivað. Eyðun Waagstein hevur týtt. Nógvir aðrir góðir tekstir eru eisini við. Sjálvandi. Ein søga eftir Mark Twain, sum Gunnar Hoydal hevur týtt, er eisini […]
Bókmentamaðurin og presturin Axel Tórgarð var føddur 31. mars 1923 í Havn. Og Páskadag 31. mars í ár hevði Axel fylt 90 ár. Sum rithøvundur og yrkjari var Axel ógvuliga virkin. Ritskráin sæst her. Hann verður neyvan tikin sum týðari heldur. Stórar og týðandi heimsbókmentunum týddi hann til føroyskt Nevnast kunnu verkið eftir Tolkien um […]
Endiliga! Ikki jólatrøll! Nú er hann her! Vencil tólvti er komin, og 2012 er ikki liðugt. Hvør er so Vencil tólvti? Jú, vit kunnu her siga, at hann ikki er hóskandi til børn og smásárar sálir, ið ikki tola tekstir, ið eru ópolitiskir, óetiskir, ójarðligir, óveruligir, men sum hava stórsligna góðsku, ið røkkur langt […]
Nógv hava helst spurt seg sjálv, um Vencil tann tólvti yvirhøvur kemur út, áðrenn tann 21. desember, tá ið vit sambært Maya indiánum øll samstundis fara í annan heim. Nógv hugsa við vissu: “Vei og víggj! Tann tunga leið!” Stúrið ikki, sigi eg tykkum. Seinast í hesi vikuni verður Vencil liðugt samansettur. Vit eru komin […]
Nógv halda, at tað at skriva bara er um at skapa tekstin, rætta hann til, prenta hann og geva hann út. Soleiðis er ikki. Ein stórur partur av rithøvundavirkinum og verkinum er, at hann verður lisin upp fyri almenninginum. Ymiskt er, hvussu væl fólk duga at lesa upp ein tekst. Tað er bara Tóroddur Poulsen, […]


text:
Í dag fyllir ein av best umtóktu og mest lisnu prosa- og essayhøvundum føroyinga seinastu mongu árini, Oddvør Johansen, 75 ár. Fyrsta bókin hjá Oddvør Johansen var Lívsins summar, sum kom í 1982, og fyri hana fekk hon longu í 1983 Mentanarvirðisløn M.A. Jacobsens fyri fagrar bókmentir fyri. Somu virðisløn fekk hon aftur í 2002, […]
Í ár tilnevna Føroyar Fløtu kaninina eftir Bárð Oskarsson til Barna- og ungdómsbókmentavirðisløn Norðurlandaráðs. 26.03.2014Turið Sigurðardóttir Bárður Oskarsson: Flata kaninin 2011Bárður Oskarsson: Flata kaninin 2011 Tilnevning Føroya til Barna- og ungdómsbókmentavirðisløn Norðurlandaráðs 2014: Bárður Oskarsson: Flata kaninin Bókadeildin 2011. Í ár tilnevna Føroyar Fløtu kaninina eftir Bárð Oskarsson til Barna- og ungdómsbókmentavirðisløn Norðurlandaráðs. Í føroysku […]
Aftur í ár hevur hava fýra listafólk fingið heiðursløn. M. A. Jacobsens. Í ár fekkl Jóanes Nielsen virðisløn M.A. Jacobsens fyri fagrar bókmentir, barnamentanarheiðursløn Tórshavnar býráðs 2012 varð handað til Hjørdis Johansen, virðislønin fyri yrkisbókmentir varð handað Eivind Weyhe, og virðislønin fyri mentanaravrik varð latin Jens-Kjeld Jensen. Jóanesi Nielsen fekk virðislønina fyri stóru skaldsøguna Brahmadellarnir frá […]
Gott er, at tað almenna virðir listafólk og alt arbeiðið tey leggja eftir seg. Eitt afturvendandi alment tiltak er, tá ið Mentanarvirðisløn landsins og Heiðursgávu landsins verða handaðar. Í ár varð so ein virðisløn gjørd afturat, og verður hon nevnd Virðislønin til ungt listafólk. Landsstýrismaðurin í mentamálum, Bjørn Kalsø, hevur gjørt av, hvør skal hava […]
Í dag, 01.12.2011, vóru nøvn sett á tey, ið eru tilnevnd norðurlendsku bókmentavirðislønina. Komandi ár fyllir henda týdningarmikla virðislønin 50 ár. Hanus Kamban er tilnevndur úr Føroyum. Tað er stuttsøgusavnið Gullgentan, sum er tilnevnt. Soleiðis verður sagt um bókina: Í savninum endurnýggjar Hanus Kamban sítt frásøgukynstur við at lata tað trúliga og tað ótrúliga renna […]
Til haldið í dag, vónaði eg, at Sissal Kampmann, henda nýggja og egna røddin í føroyska bókmentaheiminum fór at fáa M. A. Jacobsen fyri fagrar bókmentir 2011, men so varð ikki. Ongin fekk henda heiðurin í 2011. Vónandi verða pengarnir, sum ikki vórðu handaðar í dag, brúktir til bókmentir. Hinvegin kunnu vit í ritstórn Vencils fegnast um, […]
Hósdagin komandi er aftur tíð til at handa onkrari góðari bók M.A. Jacobsen. Nógv hava fyri at gita, hvør í ár mann fara at fáa tann gylta heiðurin at leggjast afturat teimum mongu, sum hava fingið M. A. Jacobsen. Limir í nevnd M.A. Jacobsens frá 2009 og fýra ár fram eru Rigmor Dam, Erling Isholm […]


text:
Eirikur Lindenskov 25.05.2015 (07:39)
Læknalesandi vilja heim aftur til Føroya
Læknalesandi vilja fegin síggja myndugleikarnar fara undir eina miðvísa menning av føroyska heilsuverkinum, áðrenn tey taka støðu til at flyta heim
Felagið hjá føroyskum læknalesandi í Keypmannahavn, LÍK, hevur gjørt eina spurnarkanning millum tey føroysku læknalesandi, nú so nógv kjak hevur verið um eitt nú skipanina av føroyska heilsuverkinum.
Í kanningini hava tey eitt nú lagt dent á, hvussu tey føroysku læknalesandi meta um sína læknaligu framtíð, og í hvønn mun kjakið um umstøðurnar í føroyska heilsuverkinum í løtuni og ónøgdin millum núverandi serlæknar í Føroyum hevur ávirkan á framtíðarætlanirnar hjá komandi ættarliði av føroyskum læknum.
Sambært hagtølum frá Studna vóru í skúlaárinum 2013/2014 tilsamans 96 føroyingar undir læknalesnað. 76 teirra í Danmark, 19 í Póllandi og 1 í Ungarn.
– Um vit ganga út frá hesum tølum, er luttøkan í okkara kanning næstan 80 prosent. 76 lesandi hava svarað. Tað er nærum javnt er býtt millum lesandi á bachelor-partinum (1.-3.ár) og kandidat-partinum (3.-6.ár) av útbúgvingini, sigur Marin í Dali, nevndarlimur, sum er nevndarlimur í LÍK.
Ein triðingur av teimum lesandi hevur ætlanir um at koma heim aftur til Føroya at arbeiða eftir loknan lesnað. Tey flestu eru í iva.
Men vert er at leggja til merkis, at einans tvey svara “Nei”, tá ið spurt verður, um tey ætla sær heimaftur – og tískil er stórur møguleiki í fyri at fáa lokkað fleiri føroyskar læknar til føroyska heilsuverkið í framtíðini.
Tá spurt verður um orsøkirnar til ivamálið, um flytast skal heimaftur, nevna flestøll, at hetta kemur av, at “Heilsuskipanin ikki verður raðfest nóg høgt av politiska myndugleikanum”, og at “Sjúkrahúsverkið tykist undirfíggjað”.
Eisini nevnir næstan helvtin av teimum luttakandi “Serlæknatrot” at vera eina av høvuðsorsøkunum til ivan, og at tey vænta ov stóra arbeiðsbyrðu, um tey velja at starvast í Føroyum.
Kortini eru ikki nógv, ið grundgeva fyri ivanum um, at tey ikki ynskja at búgva í Føroyum, ella at tey “ynskja sub-speciali í sergrein, ið møguliga ikki er tørvur á ella sjúklingagrundarlag fyri í Føroyum”.
– Tískil meta vit, at tey flestu læknalesandi kundu lokkast heimaftur, tí tey hava hug til tess, men at tað krevur at betra um fíggjarkarmar, manning og raðfesting av føroyska heilsuverkinum sum heild, siga tey í felagnum hjá læknalesandi í Keypmannahavn.
Samstundis nevna 80 prosent, at kjakið um føroyska heilsuverkið hevur neiliga ávirkan á hugin í at koma heimaftur.
At enda kann leggjast afturat, at fyri tey flestu føroysku læknalesandi hevur tað stórt dragandi virði, at tey fáa møguleika at taka ein part av grund- og serlækna-útbúgvingini í Føroyum.
– Samanumtikið kann sigast, at vit eru nógv føroysk læknalesandi, sum hava áhuga í at venda gongdini í samband við læknatrotið í Føroyum. Men mong okkara ivast í at flyta heim, so leingi vit ikki greitt síggja, at mynduleikarnir í Føroyum eru farnir undir eina miðvísa menning av føroyska heilsuverkinum, siga tey læknalesandi.
– Vit vilja Føroyar, og vit eru mong, ið ynskja at velja Føroyar, sigur nevndin í LÍK.
Sí talvurnar niðanfyri:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gott lestrarstarv
Meginfelag Føroyskra Studenta søkir eftir nýggjum skrivstovufólki í sambandi við, at skrivstovan flytir til Føroya.
HØVUÐSUPPGÁVAN
Arbeiðstíðin er sett til 10 tímar um vikuna. Umframt niðanfyri nevndu arbeiðsuppgávur koma ofta aðrar smærri uppgávur.
Føstu arbeiðsuppgávurnar eru hesar:
* Røkt av heimasíðu
* Dagligt bókhald
* Samskipan av felagslívi fyri/til tey lesandi
* Dagligt samskifti
FØRLEIKAKRØV
Tú skalt duga væl at stava og orða teg á føroyskum. Tað er ein fyrimunur, um tú eisini dugir væl enskt og danskt. Tú skalt helst hava nakað av innliti í, hvussu politiska skipanin í Føroyum virkar, og royndir at umsita roknskap eru eisini ein fyrimunur. Royndir við røkt av heimasíðu eru ikki neyðugar, men eru sjálvandi góðar at hava. Grundleggjandi vitan um lestrarviðurskifti (serliga SU og ÚS) er neyðug, og tað er ein fyrimunur, um tú ert lesandi, ella á annan hátt hevur beinleiðis samband við lestrarumhvørvið í gerandisdegnum. Tú noyðist ikki at uppfylla øll krøvini fyri at søkja.
SETANARVIÐURSKIFTI
Skrivstovufólkið verður lønt sambært lønarsáttmála millum Starvsmannafelagið og fíggjarmálaráðið eftir lønarflokki 2.
SKRIVSTOVAN
Skrivstovan er opin týsdag og hósdag frá 16:00 – 18:00, umframt hetta arbeiðir tú 6 tímar afturat.
UMSÓKN
Umsókn skal sendast til mfs@mfs.fo í seinasta lagi 20. februar 2014.
SETAN
Tú byrjar í starvinum mánadagin 10. mars. Fyrstu vikurnar arbeiðir tú saman við núverandi skrivstovufólkinum, ið setur teg inn í starvið.
MEIRA FÆST AT VITA
Við at venda sær til Marin Helenu Hentze, skrivstovufólk, mfs@mfs.fo, +45 31 76 85 88 ella Regin Berg, formann, reginberg kurla gmail.com, 581013.


text:
Áhh helli eg bleiv glað tá Kafe Kaspar játtaði at stuðla adventskalendarinum hjá SukurSøtt. Hendan kafe’in mitt í hjartanum av havnini er heilt sikkurt ein av mínum yndis.
Kafe Kaspar letur tvey gávukort til tveir hepnar vinnarar.Hesi gávukortini eru áljóðandi:
Gávukort 1
Gløgg og holukøkur til 4 fólk í Kafe Kaspar.
Gávukort 2
Heitt kakao og heimagjørd køka til 4 fólk í Kafe Kaspar.
Tveir fantastiskir vinningar, sum eru perfektir mitt í jólaresinum. Eg trúgvi allar kenna til, at hava brúk fyri einum steðgi tá man hevur hugt í 20 handlar í ræð. Tá koma hesi gávukortini væl við.
Kafe Kaspar hevur alt tilfarið til eina hugnaliga løtu. Har er heitt og fjált at koma inn og so eru starvsfólkini barasta so blíð og avslappaði. Tú hevur óivað gingið framvið onkuntíð og hugt inn ígjøgnum vindeygað, og sæð hvussu hugnaligt har sær út. Eisini uttanífrá og eitt av tingunum mær nemliga dámar so væl, er at man sær fólkini tralla aftur og fram og tað er ikki á nógvum kafe’um í Føroym at tú gert tað. Kenslan av at verða mitt í býnum, men samstundis verða heima hjá gummuni, sum ger tær okkurt lekkurt til matna. Tí inni í Kafe Kaspar kanst tú nemliga spæla borðspøl ímeðan tú bíðar, ella ímillum kaffikopparnar. Eisini hava tey haft eina kurv við tógvi og stokkum, til tey ið dáma at gera okkurt handaligt saman við einum góðum práti. Tí haldi eg at Kafe Kaspar hevur okkurt øðrvísi at bjóða og hetta ger at tú kennir teg sum heima.
Nú havi eg bara blabba um hvussu hugnalig hølini, starvsfólkini og huglagið er, men tað er torført at dríva eina kafe uttan eina góða matskrá og har skuffar Kafe Kaspar heldur ikki. Nú komi eg til tann góða partin. Eg lúgvi ikki og hetta er heldur ikki at gera ov nógv av, tí eg eri sannførd um at Kaspar hevur heimsins bestu beyglur (bagles). Eg fekk mína fyrstu beyglu har fyri nøkrum árum síðani og har eru nógvar farnar niðurum síðani tá. Men eisini havi eg dúgliga roynt beyglur í øðrum londum, men ongin kemur uppá knøðini á teimum hjá Kafe Kaspar. So um tú ikki hevur roynt tær enn, so ger tær sjálvum eina tænastu (og hála onkran við tær) og royn tær.
Útyvir beyglurnar, so hevur Kafe Kaspar eina rúgvu av lekkrum drykkum og køkum at bjóða. Nú til jólar bjóða tey sjálvandi eisini gløgg og holukøkur. So kunnu gestirnir ordiliga koma í jólahýr. Kafe Kaspar hevur eina facebook síðu her, har tú kanst fylgja við tilboðum og øðrum sum er á skránni hjá teimum.
Tað sum tú skalt gera fyri at luttaka í kappingini er:
1. Dáma facebooksíðurnar hjá Kafe Kaspar og Sukursøtt
2. Dáma uppslagið sum verður deilt á síðuni hjá Sukursøtt kl.15
3. Viðmerkja tríggjar persónar, sum tú vilt bjóða við um tú vinnur.
Vinnararnir verða funnir sunnudagin 4. desembur.
Góða eydnu, M&K!


text:
Býráðsfundur 29. mars 2007
1.
J. nr. 025 – 07/00232
Rodmundur Nielsen, býráðslimur søkir um farloyvi frá býráðsarbeiðinum í tveir mánaðar.
-Býráðið hevur á fundi 29/03-2007 samtykt at játta farloyvi og at næsti maður á listanum tekur sæti í býráðnum ímeðan.
2.
J. nr. 105 – 07/00172
Fíggjarligur stuðul til ítróttarfeløgini í kommununi 2007.
-Tilmæli frá Mentanarnevndin um at býta játtanina ið er avsett á fíggjarætlanini.
Ein treyt fyri útgjaldinum er, at Mentanarnevndin góðkennir roknskapirnar fyri árið frammanundan.
-Býráðið hevur á fundi 29/03-2007 samtykt at taka undir við mentanarnevndini.
3.
J. nr. G 274g – 07/00208
P/F BAKKAFROST HOLDING, Glyvrar søkir 02/03-07 um loyvi at keypa grundstykkið undir bygninginum á matr. nr. 274g og grundstykkið undir nýggja bygninginum sum verður bygdur á matr. nr. 274b, matr. nr. 274a og matr. nr. 68f.
Ummæli frá Teknisku Deild:
P/F BAKKAFROST HOLDING eigur matr. Nr. 81 við ástandandi virkisbygningi.
Matr. nr. 274g er eitt leigugrundstykki.
Av tí at P/F BAKKAFROST HOLDING eigur matr. nr. 81 við ástandandi virkisbygningi, metir TD tað er natúrligt at P/F BAKKAFROST HOLDING fær loyvi at keypa grundstykkið matr. nr. 274g við uppískoytisstykkinum um 40 m2 og grundstykkið undir nýggja bygninginum sum er í gerð, sum eru fastir í bygninginum á matr. nr. 81.
-Havnarnevndin hevur á fundi 19/03-2007 mælt til at halda fast við verandi avtalu um leigu.
-Býráðið hevur á fundi 29/03-2007 samtykt at taka undir við havnarnevndini.
4.
J. nr. 521 – 07/00205
Allan Poulsen, Saltangará søkir í skrivi df. 06/02-07 um neystagrundina matr. nr. 274r við bátahylin á Bakka.
Ummæli frá Teknisku Deild:
Sum kunnugt, hava fleiri verið áhugaðir og fingið hesa neystagrund í tilsøgn, og hevur TD kanna allar hesar tilsøgnir og eru tær allar farnar úr gildi.
Tað hevur verið nógv tosa um at gera bátahylin á Bakka til eina ”Marinu” soleiðis at stuttleikabátar kunnu koma og njóta friðin og annars tað sum bygdirnar hava at bjóða, og kann ikki sigast annað enn at húsið hjá Bátafelagnum er ein góð byrjan saman við kappróraneystinum hjá NSÍ.
Spurningurin er hvussu rætt er tað at byggja fleiri neyst við Bátahylin.
TD mælir frá at selja hesa neystagrund.
Hinvegin mælir TD til at leggja matr. nr. 274r til øki sum hoyrir til Bátahylin.
-Havnarnevndin hevur á fundi 19/03-2007 mælt frá at ganga umsøknina á møti, grundað á at arbeitt verður við at gera eina heildar-ætlan fyri bátahylin.
-Býráðið hevur á fundi 29/03-2007 samtykt at taka undir við havnarnevndini.
5.
J. nr. 561 – 07/00126
Nýggja brúgv um Løkin.
Ummæli frá Teknisku Deild:
Býráðið hevur á fundi 27/11-06 samtykt at brúka peningin sum ætlaður var til Tjørn og Brúgv til bert at taka gomlu brúnna burtur og gera gongubrúgv um Løkin í staðin.
Eitt leyst notat umtalar status um mylluhúsið og mylluna.
Tekn. deild hevur ikki haft stundir til at umhugsa ella at gera projekt av brúnni, og mælir tí til at áleggja TD um at gera projekt til fundin í apríl mánaða.
Viðv. mylluhúsinum og mylluni er at siga, at TD ikki hevur gjørt sær nakrar tankar um hetta í seinastuni, og mælir til áleggja TD um at koma við eini niðurstøðu til fundin í apríl mánaða.
- Mentanarnevndin heldur, at eitt hugskot kundi verið at gjørt eina træbrúgv líknandi henni úti í Grøv á Borðoyavík.
Tekn. deild ger projekt til næsta fund bæði viðv. brúnni og mylluni.
-Mentanarnevndin tekur á fundi 19/03-2007 undir við at gera 5 brúgvar smb. uppskoti frá Tekn.
Ein í Runavík, ein á Skála og tríggjar í Elduvík.
-Býráðið hevur á fundi 29/03-2007 samtykt at taka undir við mentanarnevndini.
6.
J. nr. 243 – 07/00234
Støkkhøllin á Glyvrum – sum møguligt ungdómshús.
Á fundi um Støkkhøllina varð niðurstøðan tann, at um húsið verður umvælt, eru karmarnir nøktandi til eitt ungdómshús. Mentanarnevndin heitir á Teknisku deild um at gera kostnaðarmeting av at seta Støkk høllina í nøktandi stand, soleiðis at hon kann góðkennast av avvarandi myndugleikum (BRL, HFS, ARL) til endamálið. Neyðugt verður íhvussu so er at skifta takið.
-Mentanarnevndin samtykti at fáa gjørt kostnaðarmeting av at seta Støkk høllina ístand, soleiðis at alt húsið kann nýtast sum ungdómshús. Kostnaðarmetingin skal vera uppbýtt, soleiðis at tilber at gera arbeiðið í stigum.
Umvælingin skal gerast soleiðis, at bygningurin kann góðkennast av BRL, HFS og ARL til tað endamál sum ætlanin er.
-Býráðið hevur á fundi 29/03-2007 samtykt at taka undir við mentanarnevndini.
7.
J. nr. 540 – 07/00164
Tilboð frá sp/f HTO uppá fýrkantbrunn til vantverkið í Saltangará.
Ummæli frá Teknisku Deild:
TD mælir til at taka av tilboðnum fyri brunn á 45 m3 kr. 175.000,00 u/mvg. (185.938,00 +/-mvg) og at keypið verður goldið av konto “felagsútstykking”. Arbeiðið er partur av útstykkingarætlanini “framhald av Norðurhædd”
-Tekniska nevnd hevur á fundi 20/03-2007 samtykt at taka undir við tilráðingini frá Tekn. deild.
-Býráðið hevur á fundi 29/03-2007 samtykt at taka undir við Teknisku nevnd.
8.
J. nr. 561 – 07/00017
Ein “borgari” hevur við skrivi df. 28/11-2006 vent sær til býráðið um trupuleikar av at ganga um vegirnar í nógvu ferðsluni og hevur eitt uppskot um at hækka gonguteigarnar sum skal virka sum ferðforing.
Ummæli frá Teknisku Deild:
Tekniska nevnd hevur á fundi 16/01-07 viðtikið at heita á Teknisku deild um at gera uppskot um hvussu trupuleikarnir kunnu loysast, og skjýtir upp eina loysn við cellustýrdum blunkljósi.
TD heldur ikki at ein hækking av gonguteigunum er nøkur góð loysn, tí ferðin verður ikki tikin av bilinum fyrr enn bumpan hevur ávirka bilin og tá er ov seint.
Cellustýrda blunkljósið ljóðar áhugavert, men hangur í el-veitingini og automatikki.
Tó hevur Tekn. deild eitt triðja uppskot sum er tað, at gera ”oyggjar” á gonguteigarnar við sjónskum pílum, og metir hesa loysnina at verða brúkiliga saman við væl upplýstu gonguteigunum.
Oyggjarnar koma at virka ferðtálmandi av tí at pílarnir reisa seg upp úr vegnum.
-Tekniska nevnd hevur á fundi 20/03-2007 tikið undir við uppskotinum, samtykt varð at senda málið til Ferðslunevndina til ummælis.
-Ferðslunevndin hevur á fundi 22/03-2007 mælt til at arbeiða víðari við uppskotinum hjá Tekn. deild, saman við Politinum.
-Býráðið hevur á fundi 29/03-2007 samtykt at taka undir við ferðslunevndini.
9.
J. nr. 521 – 07/00247
Samanbinding av Gulasteinsvegi/Fjøruvegi.
Ummæli frá Teknisku Deild:
Ìsamband við liðuggerð av Fjøruvegi verður ferðslan løgd oman í niðaru síðu áðrenn grivið verður upp í ovaru ovaru síðu.
Fyri at henda umlegging skal bera til, er neyðugt at gera sambindingina millum Fjøruvegin og Gulasteinsvegin Mælt verður til at seta hetta arbeiði í verk.
-Tekniska nevnd hevur á fundi 20/03-2007 samtykt at taka undir við tilráðingini frá Tekn. deild.
-Býráðið hevur á fundi 29/03-2007 samtykt at taka undir við mentanarnevndini.
10.
J. nr. 331 – 06/00803
Skriv frá eldrafelagnum Kumlá um útbyggingina av Eldrasambýlinum.
Eldrafelagið vísir á
at placeringin omanfyri verandi eldrasambýli er óheppin vegna manglandi útsýni,
at tey ynskja at vita hvørjar ætlanir kommunan hevur við bygninginum og møguleika at gera viðmerkingar,
um møguleiki er fyri broytingum, td. brúk av bygninginum til barnaansing.
Sosiala deild leggur málið fyri nevndina til støðutakan.
-Sosiala nevnd hevur á fundi 20/03-2007 ynskt at taka Eldrafelagið Kumlá við uppá ráð um hvussu Eldrasambýlið á Skála skal útbyggjast. Ein møguleiki kundi verði at flutt bústaðarrúmini niðan í nýggja bygningin og nýta gamla bygningin til onnur endamál til eldri t.d. tilhald.
-Býráðið hevur á fundi 29/03-2007 samtykt at taka undir við Sosialu nevnd.
11.
J. nr. SK 134 – 04/01305
Uppskot til broytan av læknahølunum á Skála
Fyriliggjandi broytingarætlan verður løgt fyri Sosialu Nevnd til umrøðu.
-Sosiala nevnd hevur á fundi 20/03-2007 at arbeiða víðari við ætlanini um at broyta læknahølini.
-Býráðið hevur á fundi 29/03-2007 samtykt at taka undir við Sosialu nevnd.
12.
J. nr. 503 – 07/00248
Útstykking á Norðurhædd – framhald.
Ummæli frá Teknisku Deild:
Vísandi til støðugt vaksandi lista við umsóknum um grundøkir til sethús, mælir Tekniska deild til at bjóða útstykkingina ”framhald av Norðurhædd” út í innbodnaðari útbjóðing
-Byggi- og býarskipanarnevndin hevur á fundi 21/03-2007 mælt til at taka undir við tilráðingini frá Tekn. deild.
-Býráðið hevur á fundi 29/03-2007 samtykt at taka undir við byggi- og býarskipanarnevndini.
13.
J. nr. 561 – 07/000093
Tilboð uppá vegkassa til framhald av útstykkingini við Niðara Veg í Søldarfirði
Ummæli frá Teknisku deild:
5 tilboð komu uppá arbeiðið og mælir Tekn. deild at taka av tilboðnum frá Sp/f TJH-Entreprenørar, Skálafjørð
-Byggi- og býarskipanarnevndin hevur á fundi 21/03-2007 mælt til at taka av tilboði frá Sp/f TJH-Entreprenørar, størt 493.800 kr u/mvg. Mælt var harumframt til at innheita alternativt tilboð sum omanfyri við kantsteinum og rennusteinsbrunnum.
-Býráðið hevur á fundi 29/03-2007 samtykt at taka undir við byggi- og býarskipanarnevndini.
14.
J. nr. G 219h – 07/00243
Sp/f Ognarfelagið Saltangará søkir í skrivi df. 19/03-07 um byggiloyvi til handils- og íbúðarbygning á matr. nr. 219h í Saltangará sambært viðløgdu tekningunum df. 02/03-07.
Ummæli frá Teknisku Deild:
Ásetingarnar í Almennu Byggisamtyktini fyri A1-øki og ásetingarnar fyri bilstøðlar er viðlagdar í málinum.
-Byggi- og býarskipanarnevndin hevur á fundi 21/03-2007 mælt til at geva eitt prinsippielt byggiloyvi og at taka upp samráðingar um parkeringsviðurskiftini.
-Býráðið hevur á fundi 29/03-2007 samtykt at taka undir við byggi- og býarskipanarnevndini.
15.
J. nr. 331 – 07/00239
Ársroknskapurin hjá Eysturoyar Røktar- og Ellisheimi fyri 2006.
-Fíggjarnevndin hevur á fundi 22/03-2007 mælt til, at góðkenna roknskapin.
-Býráðið hevur á fundi 29/03-2007 samtykt at taka undir við fíggjarnevndini.
16.
J. nr. T 104 – 07/00303
Søla av húsunum matr. Nr. 104 Tofta bygd, (sum Meinhard Olsen átti) sum skulu takast burtur orsaka av skúlabyggingini. 2 tilboð eru innkomin.
-Býráðið hevur á fundi 29/03-2007 samtykt at taka at tilboðnum frá Egil Weihe uppá kr. 160.000,00.
17.
J. nr. 521 – 07/00242
Byggi Service søkir í skrivi df. 15/03-2007 um at leiga lendi við havnarlagið á Skála og loyvi at byggja ein bygning á økið smb. tekningum dagf. 03/06-2004.
Ummæli frá Teknisku Deild:
Umsøkjarin er kunnaður um hvørjar ásetingarnar eru galdandi fyri havnalagið.
Umsøkjarin hevur tvey uppskot til hvar hann ynskir at byggja. Viðvíkjandi uppskoti 1, er støðan tann at økið er útleiga til Skála Skipasmiðju, í sáttmálanum er uppsøgnarfreistin sett til 6 mðr.
Viðvíkjandi uppskoti 2 er støðan tann, at grundøkið liggur ov niðarlaga, niðan fyri komandi byggilinju og tí er neyðugt at flyta grundøki longur frá sjóvarmálanum og verður tá neyðugt at kommunan ognar sær neyðuga lendið.
Mælt verður til í 1.umfari at tosa við verandi leigara av øki undir uppskot 1 og um hetta ikki er møguligt, so at ogna sær neyðuga lendi undir uppskot 2.
Mælt verður annars til at geva principiella tilsøgn.
-Havnarnevndin hevur á fundi 29/03-2007 mælt til at taka undir við tilráðingini frá Tekn. deild um at geva principiella tilsøgn.
-Býráðið hevur á fundi 29/03-2007 samtykt at taka undir við havnarnevndini.


text:
Pípan hevði tó annað ljóð tá samráðingarnar vóru við almennu fakfeløgini - tí tá var bert ráð at gjalda 220 kr. til tey lægst løntu.
Er tíðin ikki komin at gera eina greiðari og rættvísari skipan?
Eina skipan sum tekur hædd fyri útbúgving og ábyrgd?
Einaferð var talan um at gera eina "felagslønartalvu" fyri alment sett starvsfólk. Tað sigst at hendan talvan skuldi taka hædd fyri hvar alment sett starvsfólk skuldu liggja á lønartalvuni - og vera gjøgnum skygd soleiðis at lætt var, at síggja hví tann setti fekk júst tí lønina, sum hann/hon fekk.
Einki roks.
Soleiðis hevði eisini borið til at gjørt eina rættvísa skipan, tá samráðast skal um lønir á almanna arbeiðsmarknaðinum - tí sama hækking skuldi verið galdandi fyri øll. Líka so væl sum, at “null” vøkstur hevði verið galdandi fyri øll. Eisini løgtings- og landsstýrisfólk.
Annars hava limirnir í pedagogfelagnum eisini sett eina nevnd. Nevndin kom eisini til tað niðurstøðu, at limirnir skuldu fáa meira í løn! Tíverri so samráðast vit ikki við okkum sjálvi, so vit fingu bert 220 kr.. Og námsfrøðingar og hjálparfólk fáa nú langt frá løn samsvarandi ábyrgd og arbeiðsbyrðu. Vit umsita týdningarmesta tilfeingið í landinum, komandi ættarlið.
Kom og ger broytingar, broytingar sum muna og gera mun.
Ein felagslønartalva er ein góð loysn.
Jógvan Philbrow, næstformaður og
Elin N. W. Tausen, nevndarlimur í Føroya Pedagogfelag.


text:
Í lærarabókini eru nøkur orð um hvønn kapittulin í grundbókini. Hetta kunnu vera hentar ávísingar viðvíkjandi royndunum, ella at ávíst evni er gjølligari viðgjørt. Harumframt eru undir heitinum Tippa 12 røtt smáar uppgávur og støðuroyndir til læraran at fjølrita. Aftast í lærarabókini eru eisini nakrar støðuroyndir at fjølrita. Her er ætlanin at næmingarnir skulu vera virknari. Teir kunnu her velja ímillum uppgávusvør, ella teir skulu orða tey sjálvir. Her er høvi at eggja næmingunum til at grunda síni svør. Lærarin kann so rætta og meta um støðuna í flokkinum.
Pól Jespersen, studentaskúlalærari, hevur týtt og tillagað bókarøðina til føroysk viðurskifti. Janus Dam Guttesen hevur teknað góðar og frágreiðandi tekningarnar til hvørja arbeiðsuppgávu. Tekningarnar gera tað munandi lættari at skilja royndirnar.
Hetta er onnur bókin í røðini í nýggju lærubókaskipanini til undirvísingina í alisfrøði og evnafrøði í framhal...
Í arbeiðsbókini eru 34 venjingar við ymsum næmingaroyndum, sum skulu lætta um innlæringina. Høvuðsevnini eru e...


text:
Sjóvinnustýrið verður bygt á Giljanesi
Politikkur28-09-2018 - 22:13 - Jóanis Albert Nielsen
Í grein á VP seinnapartin staðfestir Jørgen Niclasen, formaður í Fólkaflokkinum, at byggingin av nýggjum Sjóvinnustýri í Vágum er skorðin burtur í fíggjarlógaruppskotinum fyri 2019, sum varð lagt fram fyrrapartin.
Tað er beinleiðis ósatt.
Sjóvinnustýrið verður bygt á Giljanesi. Grundstykkið verður keypt í næstum, og pengar eru settir av til tað og byggifyrireiking í fíggjarlógaruppskotinum. Sjóvinnustýrið verður bygt har, og onki annað kemur upp á tal.
Tað er rætt, at í fíggjarlógaruppskotinum, er sjálv byggingin drýggjað nakað – kanska eitt ár. Hetta sama er gjørt við fleiri aðrar smærri og størri byggiíløgur, sum eru stungnar út í kortið, men sum ikki er farið undir at fremja í verki enn.
Vónandi fer tað undir fíggjarlógarviðgerðini at eydnast at finna eina loysn, so tað kortini ber til at halda upprunaliga ætlaða tíðarleistin fyri byggingina av nýggja Sjóvinnustýrinum.
Fyrsta stigið verður tó beinanvegin at fáa broytt sjálva verklagslógina fyri byggingina av nýggja Sjóvinnustýrinum. Hon skal broytast, soleiðis at tað kemur at standa í sjálvum lógartekstinum, at Sjóvinnustýrið undir øllum umstøðum skal byggjast í Vágum.
Í verandi lógarteksti er nevniliga ikki nágreinað, júst hvar tað skal byggjast. Gaman í stendur tað í viðmerkingunum til lógina og er undirskilt í byggiskrá og øðrum tilfari, men tað er ikki rist í stein í sjálvum lógartekstinum.
Tað verður tað nú.
Í síni grein leikar Jørgen Niclasen annars í um alt í senn. Við tí úrsliti, at boðskapirnir hjá honum í heilum renna frontalt saman. Hann øtast eitt nú yvir, at landsalmennu útreiðslurnar sum heild bara spola avstað, og í sama andadrátti finst hann at, at tað verður roynt at halda aftur.
Jørgen Niclasen eigur sín part av æruni fyri, at táverandi Skipaeftirlitið var staðsett í Vágum, tá tað í 2002 varð heimtikið sum føroyskt málsøki. Tað skal hann eiga. Men síðani hevur stovnurin, sum eftir samanleggingina við Skipaskrásetingina og FAS í 2010 bleiv til Sjóvinnustýrið, rikist sum bukka ímillum sengur her vesturi.
Fólkaflokkurin hevur rátt fyri borgum at kalla uttan íhald síðani heimtøkuna, og til henda samgongan tók yvir. Tey gjørdu tó absolutt onki til frama fyri at útvega stovninum rímiligar hølisumstøður.
Tað verður gjørt nú. Stovnurin fær sítt egna hús, og tað verður á Giljanesi í Vágum.
Ingolf S. Olsen
løgtingsmaður, Tjóðveldi


text:
Orð: H.C. Sthen
Týtt: Jákup Dahl
1. Hin ljósi dagur farin er,
at dimmu nátt tað líður:
O, Jesus kæri, hjá okkum ver
í nátt og allar tíðir!
Gleði okkum Guð í himnabú!
2. Tú ert Guðs kærleiks bjarta ljós
og øllum einglum gleðin,
várt hjarta tær til bústað kjós,
har vit tær hýsa fegin!
Gleði okkum Guð í himnabú!
3. Tú vaktarmaður trúgvur ert,
tú vilt oss aldri svíkja;
hjá tær í trygd vit búgva bert,
í neyð vit á teg víkja.
Gleði okkum Guð í himnabú!
4. Vit okkum geva tær í vold,
tá eygu latast aftur;
tú ert vár vernd, várt dygga skjold,
tú allar sorgir lættir.
Gleði okkum Guð í himnabú!
5. Í morgin tær vit lova øll,
tín mildi aldri hallar,
og síðan í tíni himnahøll
tær prísa ævir allar.
Gleði okkum Guð í himnabú!


text:
7. desember 2012Nr. 119
Løgtingslóg um broyting í løgtingslóg um áseting av skatti
(Skattseting av Húsalánsgrunninum og Búnaðargrunninum)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 87 frá 1. september 1983 um áseting av skatti, sum seinast broytt við løgtingslóg nr. 78 frá 7. juni 2012, verður í § 5, stk. 3 “Føroya Realkreditstovn og Íleggingargrunnin fyri Føroyar” broytt til: “Føroya Realkreditstovn, Íleggingargrunnin fyri Føroyar, Húsalánsgrunnin og Búnaðargrunnin”.
§ 2
Henda løgtingslóg kemur í gildi dagin eftir, at hon er kunngjørd, og er galdandi frá inntøkuárinum 2013.
Tórshavn, 7. desember 2012
Kaj Leo Holm Johannesen (sign.)
løgmaður
Lm. nr. 25/2012


text:
22. november 2013Nr. 127
Kunngerð um veiting av drekkivatni
Við heimild í § 3, stk. 1, § 4, stk. 1, § 5, stk. 1, §§ 6-8, § 15, §§ 23-24, § 43, stk. 2 og 3 og § 58, stk. 4 í løgtingslóg nr. 58 frá 26. mai 2010 um matvørur v.m. verður ásett:
Endamál
§ 1. Kunngerðin hevur til endamáls at tryggja veiting av drekkivatni í nøktandi mongdum og við nøktandi góðsku, undir hesum eisini at tryggja, at drekkivatnið ikki inniheldur heilsuskaðilig dálkingarevni, og at drekkivatnið er trygt, tá ið tað verður nýtt.
Stk. 2. Henda kunngerð setur í verk ES direktiv 98/83 EF frá 3. november 1998 um drekkivatnsgóðsku.
Øki
§ 2. Kunngerðin fevnir um alt drekkivatn, óheft av uppruna og óheft av, um gjald verður tikið fyri veitingina, og óheft av, um drekkivatnið verður veitt úr rørum ella íløtum.
Stk. 2. Kunngerðin fevnir um øll sløg av vatnveitingarskipanum og innanhýsis nýtsluskipanum til drekkivatn, tó við teimum undantøkum, sum eru nevnd í stk. 3.
Stk. 3. Kunngerðin fevnir um vatnveitingarskipanir og innanhýsis nýtsluskipanir til drekkivatn, veitt sum drekkivatn frá landi umborð á flogfar, umborð á skip, boripallar o.tíl., um ikki annað er ásett í aðrari lóggávu.
Allýsingar
§ 3. Eftir hesi kunngerð merkir:
1) Drekkivatn:
a) alt slag av vatni, sum virkað ella óvirkað er ætlað at drekka og at nýta til matgerð,
b) alt slag av vatni, undir hesum vatn, sum er ætlað at nýta á matvøruvirkjum, har mett verður, at matvørurnar kunnu verða ávirkaðar av teirri góðsku, ið vatnið hevur, og
c) sjógvur, sum verður nýttur sum framleiðsluvatn á matvøruvirkjum.
2) Heilsufrøðilig forðing: Heilsufrøðilig forðing (hygiejnisk barriera) er ein forðing í náttúruni ella ein av mannahondum uppsett fyribyrgjandi atgerð, sum heldur burtur, ger meinaleysar ella drepur bakteriur, virus, sníkar o.tíl., og/ella tynnir, brýtur niður ella kemiskt burturbeinir evni og tilfar í drekkivatninum soleiðis, at vandi ikki er fyri fólkaheilsuni.
3) Vatnveitingarskipan: Vatnveitingarskipan eftir hesi kunngerð fevnir um:
a) vatnviðgerð,
b) vatnviðgerðartól,
c) vatnflutningsskipanir,
d) drekkivatn, og
e) rakstrarmannagongdir.
4) Vatnveitingartrygd: Trygd fyri, at vatnveitingarskipanin altíð hevur slíkar umstøður, at dálkað vatn ikki kemur inn í vatnskipanina.
5) Vatnveitari: Tann, sum ræður yvir eini vatnveitingarskipan, og sum virkar ella á annan hátt viðger vatn við tí endamáli, at vatnið skal veitast sum drekkivatn, uttan mun til, um talan er um eina kommunu, ein felagsskap ella ein einstakling.
6) Innanhýsis nýtsluskipan: Rør, samanbindingar, íløt, tangar, brunnar og kranar, sum móttakarin av drekkivatninum hevur til goymslu og útbreiðslu av móttikna vatninum í sambandi við innanhýsis nýtsluna.
7) Rávatn: Óviðgjørt vatn, sum skal viðgerast til drekkivatn.
8) Vandamálsgreining: Innsavnan og viðgerð av upplýsingum um vandamál og teimum umstøðum, sum eru orsøkin til vandamálini, soleiðis at avgerast kann, hvørji vandamál eru viðkomandi fyri matvørutrygdina og tískil skulu við í HACCP-ætlanina.
Forboð móti dálking av vatnveitingarskipanini
§ 4. Tað er bannað at dálka eina vatnveitingarskipan, sum er ætlað til drekkivatn.
Stk. 2. Heilsufrøðiliga starvsstovan kann seta forboð ella treytir fyri øllum virksemi, sum kann hava við sær vanda fyri, at drekkivatnið í eini vatnveitingarskipan ella eini innanhýsis nýtsluskipan verður dálkað.
Stk. 3. Vatnveitarin skal við skeltum, uppsløgum, lýsingum ella á annan hátt kunna um møgulig forboð, boð og treytir, sum sett eru fyri at verja móti dálking.
Ábyrgd av drekkivatni og av innaneftirliti
§ 5. Vatnveitarin skal tryggja, at drekkivatnið lýkur krøvini til góðsku, nøgd og veitingartrygd, tá ið tað verður veitt móttakara.
Stk. 2. Drekkivatnið verður roknað sum veitt móttakara á hesum støðum:
1) Drekkivatn, sum verður veitt gjøgnum rørleiðing, verður roknað sum veitt, tá ið tað er komið inn í innanhýsis nýtsluskipan móttakarans ella í ílat móttakarans á øðrum avtalaðum stað.
2) Drekkivatn, sum er í fløsku ella í øðrum ílati, verður roknað sum veitt móttakara, tá ið vatnið er fylt í fløskuna ella ílatið.
3) Drekkivatn, sum verður nýtt til matvøruframleiðslu á matvøruvirkjum, verður roknað sum veitt móttakara, tá ið tað er komið í innanhýsis nýtsluskipan virkisins.
4) Drekkivatn, sum verður veitt í tanga, verður roknað sum veitt móttakara, tá ið vatnið verður tikið úr tanganum.
Stk. 3. Vatnveitarin skal byggja upp, seta í verk og halda viðlíka eitt innaneftirlit við atliti til at fylgja ásetingunum í hesi kunngerð.
Stk. 4. Innaneftirlitsskipanin skal lagast til einstøku vatnveitingarskipanina, so hon hóskar til stødd og slag av veitingarskipan. Kunngerð um innaneftirlit á matvøruvirkjum er somuleiðis galdandi fyri innaneftirlit hjá vatnveitarum.
Stk. 5. Eigari av eini innanhýsis nýtsluskipan skal ansa eftir, at drekkivatnið ikki verður dálkað í hesi skipan, sbr. § 11.
Upplýsingarskylda
§ 6. Vatnveitari skal altíð hava viðkomandi upplýsingar um góðskuna á drekkivatninum tøkar, og skal, eftir umbøn, lata móttakara hesar upplýsingar.
Stk. 2. Vatnveitari skal beinanvegin og óumbiðin lata móttakara viðkomandi upplýsingar um viðurskifti, sum kunnu hava við sær heilsuvanda, ella um góðskan broytist munandi.
Stk. 3. Móttakarar skulu verða kunnaðir, um vatnveitingarskipan ikki lýkur onnur krøv, ið eru ásett í hesi kunngerð, og orsøkina til tess.
Stk. 4. Í neyðugan mun skulu móttakarar eisini fáa vegleiðing um møgulig varsemisráð, sum teir eiga at taka.
Stk. 5. Heilsufrøðiliga starvsstovan kann lata móttakara viðkomandi upplýsingar, um vatnveitarin ikki lýkur sína upplýsingarskyldu.
§ 7. Vatnveitarin hevur skyldu til at leggja fram allar upplýsingar, sum Heilsufrøðiliga starvsstovan hevur tørv á til tess at røkja skyldur sínar eftir hesi kunngerð.
Stk. 2. Eru ásettu markvirðini í 4. parti í fylgiskjali 2 ikki hildin, skal vatnveitarin beinanvegin boða Heilsufrøðiligu starvsstovuni frá hesum.
Løggildingarkrøv og treytir
§ 8. Allar vatnveitingarskipanir, sum eru fevndar av hesi kunngerð, skulu løggildast av Heilsufrøðiligu starvsstovuni. Løggilding verður tó ikki kravd av egnari vatnveiting til einstakt húsarhald.
Stk. 2. Tá ið nýggj vatnveitingarskipan verður gjørd, ella tá ið verandi vatnveitingarskipan verður munandi broytt, skal val av vatnkeldu, útbygging og rakstur verða góðkend av Heilsufrøðiligu starvsstovuni. Hetta skal gerast, áðrenn farið verður undir arbeiðið, soleiðis at sleppast kann undan skeivum íløgum o.tíl.
Stk. 3. Nýggjar vatnveitingarskipanir skulu hava loyvi frá Heilsufrøðiligu starvsstovuni til at vera tiknar í brúk. Heilsufrøðiliga starvsstovan kann seta treytir í sambandi við loyvið.
Stk. 4. Nýggjar vatnveitingarskipanir skulu skjalprógva, at tær lúka krøvini í hesi kunngerð, áðrenn tær kunnu verða løggildaðar.
Stk. 5. Um vatnveitingarskipanin ikki lýkur krøvini í hesi kunngerð, ella um treytir, sum eru settar í sambandi við løggildingina, ikki eru loknar, kann løggildingin verða tikin aftur.
§ 9. Umsókn um løggilding av eini vatnveitingarskipan skal sendast Heilsufrøðiligu starvsstovuni, sum ásetur krøv um tær upplýsingar, sum umsóknin skal innihalda, og sum m.a. eru navn á umsøkjara, lýsing av vatnveitingarskipanini og innaneftirlitsskipanini umframt skrásetingarskjøl.
Stk. 2. Upplýsingar eftir stk. 1 fevna eisini um eina sýnistøku- og kanningarætlan, sum lýkur krøvini í fylgiskjali 3 og 4. Sýnistøku- og kanningarætlanin skal nøkta tørvin fyri eyka kanningum, sum vandamálsgreiningin av veitingarskipanini vísir.
§ 10. Vatnveitarin skal fremja tiltøk og gera rakstrarætlanir til neyðuga veitingartrygd, sum tryggjar neyðugar nøgdir av drekkivatni, sbr. § 3, nr. 4.
Góðskukrøv
§ 11. Drekkivatn skal, tá ið tað verður veitt móttakara, vera sjónliga reint og klárt. Tað skal vera heilsufrøðiliga trygt, klárt og uttan eyðsýndan lukt, smakk og lit.
Stk. 2. Drekkivatn skal ikki innihalda nakað, sum kann hava við sær heilsuvanda, tá ið tað verður nýtt á vanligan hátt.
Stk. 3. Drekkivatn skal lúka krøvini, sum eru ásett í fylgiskjali 2 til hesa kunngerð.
Tilfar og útgerð
§ 12. Tilfar, sum kemur í beinleiðis ella óbeinleiðs samband við vatn í vatnveitingarskipanini ella í innanhýsis nýtsluskipanini, má ikki geva frá sær evni, sum kunnu hava við sær heilsuvanda, ella sum ger sansabæru eginleikarnar so mikið nógv verri, at vatnið ikki longur kann metast at vera reint sambært krøvunum í § 11.
Stk. 2. Viðgerðartól og rørskipan skulu vera av slíkum slagi og skulu hava slíka stødd og samanseting, at:
1) vatnviðgerðin er nøktandi, og krøvini til drekkivatnsgóðskuna eru hildin, eisini tá ið vatnnýtslan er upp á tað mesta, og tá ið umstøður geva ta vánaligastu rávatnsgóðskuna, og
2) krøvini til nøktandi góðsku og nøgdir kunnu varðveitast, tá ið umvælingar, ábøtur, reingerð, filturspuling o.tíl. fer fram.
Viðgerð av vatni
§ 13. Vatnveitarin skal tryggja, at ongin vandi er fyri, at drekkivatnið er dálkað orsakað av, at vatntøkurnar ikki eru nóg væl vardar.
Stk. 2. Viðgerðin í vatnveitingarskipanini skal hóska til viðurskiftini í vatnveitingarlendinum, til góðskuna á tøka rávatninum og til rørskipanina sum heild.
Stk. 3. Fyri at tryggja reint drekkivatn skal vatnveitarin, í sambandi við val av vatnkeldum og í sambandi við verju av vatnkeldum og vatnviðgerðartólum, tryggja, at tað eru nøktandi heilsufrøðiligar forðingar í vatnveitingarskipanini.
Stk. 4. Vatnveitarin skal tryggja, at drekkivatnið verður sóttreinsað ella á annan hátt viðgjørt á munadyggan hátt, soleiðis at smittuevni verða gjørd meinaleys ella fyribeind.
Stk. 5. Hevur Heilsufrøðiliga starvsstovan við kanningum staðfest, at talan er um gott kelduvatn, sum uttan nakra viðgerð lýkur ásetingarnar í hesi kunngerð, kann Heilsufrøðiliga starvsstovan gera av, at kelduvatninum ikki nýtist sóttreinsan ella líknandi viðgerð.
§ 14. Evnavørur, sum skulu nýtast at viðgera drekkivatn við, skulu vera góðkendar av Heilsufrøðiligu starvsstovuni, sum eisini skal listaføra góðkendu evnavørurnar. Heilsufrøðiliga starvsstovan kann vísa til lista við góðkendum evnavørum, sum verður nýttur í grannalondum okkara. Góðkenningin er galdandi í 10 ár, ella til Heilsufrøðiliga starvsstovan metir tað vera neyðugt at endurskoða góðkenningina.
Stk. 2. Tær í stk. 1 nevndu evnavørur skulu vera eiturevnafrøðiliga kannaðar og skulu vera mettar egnaðar til nýtsluna.
Stk. 3. Nýtslan av evnavørum til viðgerð av drekkivatni skal góðkennast í hvørjum einstøkum føri í sambandi við løggilding eftir § 8.
Stk. 4. Vatnveitarar, sum nýta evnavørur, skulu tryggja, at ikki meira av evnavøru verður latið í vatnið enn neyðugt er, til tess at røkka endamálinum við hesum.
Stk. 5. Vatnveitarar, sum nýta evnavørur, skulu tryggja, at evnini, sum verða latin í, og evni, sum stava frá hesum evnum, ikki finnast í drekkivatninum í nøgdum, sum beinleiðis ella óbeinleiðis kunnu skaða heilsu móttakarans ella fara út um ásetingarnar í § 11.
Frávik og undantøk
§ 15. Heilsufrøðiliga starvsstovan kann loyva teimum frávikum, sum eru ásett í fylgiskjali 2, 3. partur.
§ 16. Í neyðstøðu kann bý- ella bygdarráð, eftir tilmæli frá landslæknanum og Heilsufrøðiligu starvsstovuni, halda áfram at veita vatn frá eini vatnskipan, hóast krøvini í § 11 ikki eru lokin.
Stk. 2. Treytin fyri undantaki eftir stk. 1 er, at vatnveitingin ikki kann verða tryggjað á annan hátt, og at frávikið frá krøvunum ikki hevur við sær størri vanda fyri fólkaheilsuni, enn um undantakið ikki varð givið.
Stk. 3. Undantak eftir stk. 1 skal vera tíðaravmarkað og fellur burtur, tá ið vatnveitingarskipanin er virkin aftur.
Stk. 4. Undantak eftir stk. 1 skal vera fráboðað móttakaranum av vatninum á nøktandi hátt við boðum um, nær skipanin væntandi verður virkin aftur og við fráboðan um møgulig fyrilit ella tiltøk í sambandi við nýtsluna av vatninum, meðan ólagið stendur við.
Gjøld
§ 17. Heilsufrøðiliga starvsstovan ásetur og tekur gjøld fyri at geva løggilding sbrt. § 8, stk. 1, góðkenning sbrt. § 8, stk. 2, og loyvi sbrt. § 8, stk. 3, frávik sbrt. § 15 og at hava eftirlit við, at ásetingarnar í hesi kunngerð verða hildnar sbrt. 18, herundir sýniskanningar.
Stk. 2. Landsstýrismaðurin hevur eftirlit við prísásetingini eftir stk. 1 hjá Heilsufrøðiligu starvsstovuni.
Eftirlit og kæra
§ 18. Heilsufrøðiliga starvsstovan hevur eftirlit við, at ásetingarnar í hesi kunngerð verða hildnar.
§ 19. Avgerðir, tiknar eftir hesi kunngerð, kunnu, innan fyri 4 vikur eftir, at tann, sum avgerðin viðvíkur, hevur móttikið avgerðina, kærast til Vinnukærunevndina.
Revsing
§ 20. Er ikki harðari revsing ásett í aðrari lóggávu, verður við bót revsaður tann, sum brýtur ásetingarnar í § 4, § 5, stk. 1 og 3, § 6, stk. 1-4, § 7, § 8, § 10, § 11, § 12, § 13, stk. 1-4, § 14 og § 16, stk. 4.
Stk. 2. Revsingin, ásett í stk. 1, kann herðast til fongsul í upp til 2 ár, um brotið er framt tilætlað ella av grovum ósketni, og tað við brotinum er voldur skaði á heilsu, ella um vandi hevur verið fyri tí.
Stk. 3. Revsiábyrgd kann verða áløgd løgfrøðiligum persónum sambært reglunum í 5. kapitli í revsilógini.
Stk. 4. Málini verða viðgjørd sum politimál. Tey rættartiltøk, ið eru nevnd í kapitli 72 og 73 í rættargangslógini, verða brúkt í sama mun sum í statsadvokatmálum.
Gildiskoma og skiftisreglur
§ 21. Henda kunngerð kemur í gildi dagin eftir, at hon er kunngjørd.
§ 22. Í seinasta lagi 1 ár eftir, at henda kunngerð er komin í gildi, skulu allir vatnveitarar hava latið Heilsufrøðiligu starvsstovuni umsókn um løggilding av allari vatnveitingarskipanini sbrt. § 9.
Stk. 2. Veitarar av drekkivatni skulu lúka krøvini til løggilding av vatnveitingarskipanini í seinasta lagi 1. november 2015, sbr. tó stk. 3-5.
Stk. 3. Fyri vatnveitingarskipanir til bygdir, ið hava færri enn 100 íbúgvar, er freistin at lúka krøvini til løggilding av vatnveitingarskipanini tó 1. november 2017, sbr. tó stk. 4-5.
Stk. 4. Um løggildað matvøruvirki, sbr. §§ 4-5 í kunngerð um løggilding og skráseting av matvøruvirkjum, eru á staðnum, er freistin í stk. 2 tó framvegis galdandi.
Stk. 5. Heilsufrøðiliga starvsstovan kann, um tað verður mett neyðugt fyri at verja heilsu móttakarans, gera av, at freistin í stk. 1 verður stytt, ella at krøvini til løggilding skulu verða fylgd beinanvegin.
§ 23. Ítøkiligar ætlanir um nýggjar vatnveitingarskipanir skulu fylgja ásetingunum í § 8, stk. 2.
Stk. 2. Nýggjar vatnveitingarskipanir skulu fylgja ásetingunum í § 8, stk. 3 og 4.
Vinnumálaráðið, 22. november 2013
Johan Dahl (sign.)
landsstýrismaður
/ Bjørgfríð Ludvig (sign.)
Fylgiskjal 1
Yvirlit yvir fylgiskjøl
Fylgiskjal 2
Góðskukrøv til drekkivatn
1. partur Um talvurnar
2. partur Markvirðini í talvu 1, 2 og 3 eru galdandi á hesum støðum og við hesum allýsingum
3. partur Lýsing av tiltøkum
4. partur Talvurnar við góðskukrøvum
Talva 1: Sansabærir parametrar
Talva 2: Mikrobiologiskir parametrar
Talva 2.1: Fyri vatn til móttakara/brúkara
Talva 2.2: Fyri vatn, latið og boði út fløskum ella líknandi pakningi
Talva 3: Kemiskir og fysiskir parametrar
Talva 3.1: Fyri parametrar, sum verða máldir
Talva 3.2: Fyri parametrar, sum verða útroknaðir
Fylgiskjal 3
Sýnistøku- og kanningartíttleiki
Talva 4: Minsta árliga tal av sýnistøkum, sum skal vera grundarlag undir frágreiðing at senda Heilsufrøðiligu starvsstovuni (fyri vatn í fløskum er serstøk talva).
Talva 5: Minsti árligi títtleikin fyri sýnistøku av vatni, latið í fløskur ella í annað pakkitilfar, ætlað til útboð. Kanningarúrslit skulu kunna vera grundarlag undir frágreiðing til Heilsufrøðiligu starvsstovuna.
Talva 6: Parametrar at kanna í sambandi við neteftirlit, einfalt rutinueftirlit og víðkað rutinueftirlit. Úrslitini skulu kunna brúkast sum grundarlag undir frágeiðing til Heilsufrøðiligu starvstovuna.
Talva 6.1: Neteftirlit og einfalt rutinueftirlit
Talva 6.2: Víðkað rutinueftirlit.
Talva 7: Minsti títtleiki fyri sýnistøku av rávatni, sum skal vera grundarlag undir frágreiðing til Heilsufrøðiligu starvsstovuna.
Fylgiskjal 4
Um góðskustýring á kanningarstovum, kanningarhættir og góðskukrøv í sambandi við kanningarnar
A. Krøv um góðskustýring
B. Parametrar, har kanningarháttur er ásettur
C. Parametrar við ávísum góðskukrøvum
D. Parametrar uttan ásettan kanningarhátt
Góðskukrøv til drekkivatn
Um talvurnar
Í talvunum í hesum fylgiskjali eru ásett ítøkilig krøv til drekkivatnsgóðskuna. Í teigunum er fyri hvønn einstakan parametur upplýst navn á parametri, málieind, markvirði og tiltak. Harafturat er ein teigur við vegleiðandi viðmerkingum.
Talva 1 vísir krøv viðvíkjandi sansabærum eginleikum (til at máta lit og turbiditet eru brúkt objektiv fysisk mát).
Talvurnar 2 vísa krøv viðvíkjandi mikrobiologiskum kanningarparametrum. Talva 2.1 er fyri drekkivatn til brúkara, ið er vanliga veitt gjøgnum rørskipan. Talva 2.2 vísir krøv til drekkivatn, sum verður bjóðað út í fløskum ella øðrum pakningi í smásølu.
Talvurnar 3 vísa krøv viðvíkjandi kemiskum og fysiskum parametrum. Talva 3.1 vísir parametrar, sum verða máldir (kannaðir við mátitólum), meðan talva 3.2 vísir parametrar, sum verða útroknaðir.
2. partur
Markvirðini í talvunum 1, 2 og 3 eru galdandi á hesum støðum og við hesum allýsingum:
Fyri vatn, sum verður veitt gjøgnum rørskipan: Á tí staði, har vatnið verður latið móttakara.
Fyri vatn í fløsku ella øðrum ílati: Á tí staði, har vatnið verður latið í fløskuna ella ílatið.
Fyri vatn, brúkt á matvøruvirkjum: Á tí staði, har vatnið verður nýtt til matvøruviðgerðina.
Fyri vatn, veitt úr tanga: Á tí staði, har vatnið verður tikið úr tanganum.
Lýsing av tiltøkum
Tá farið er út um ásetta markvirðið, skulu tiltøk beinanvegin setast í verk fyri at greiða orsøkirnar til frávikini. Heilsufrøðiliga starvsstovan skal hava boð soleiðis, sum ásett er í hvørjum einstøkum føri.
Tað eru 3 ymisk tiltøk: A, B og C. Hesi vísa, hvat gerast skal í einstaka førinum, og hvørji undantøk, Heilsufrøðiliga starvsstovan kann loyva í einstaka førinum.
Tiltak A: Tiltøk skulu beinanvegin setast í verk soleiðis, at parameturvirðið verður innan fyri ásetta markvirðið. Veitast kunnu ikki undantaksloyvi fyri hesi markvirði. Heilsufrøðiliga starvsstovan skal beinanvegin hava boð. Fyri vatn í fløskum merkir slíkt frávik, at søluforboð eru galdandi.
Tiltak B: Neyðug tiltøk skulu setast í verk so skjótt sum gjørligt fyri at fáa parameturvirðið niður um markvirðið, og Heilsufrøðiliga starvsstovan skal hava boð. Heilsufrøðiliga starvsstovan kann veita undantak frá einstaka markvirðinum, men hetta er treytað av, at undantakið ikki kann elva til heilsuvanda, og at tað ikki er gjørligt at fáa til vega betri vatn. Undantaksloyvið skal vera so stutt sum gjørligt og ikki longri enn 3 ár.
Tiltak C: Neyðug tiltøk skulu setast í verk so skjótt sum gjørligt fyri at fáa parameturvirðið niður um markvirðið. Heilsufrøðiliga starvsstovan skal hava boð. Heilsufrøðiliga starvsstovan kann veita undantaksloyvi frá markvirðinum í eitt tíðarskeið, um hetta verður mett neyðugt/hóskandi fyri at fáa viðurskiftini í rættlag. Hetta er tó treytað av, at frávikini ikki kunnu metast at elva til heilsuvanda. Fyri vatnveitingar, sum ikki krevja góðkenning, kann undantaksloyvi gerast varandi.
Talvurnar við góðskukrøvum
Talva 1: Sansabærir parametrar
Talva 2: Mikrobiologiskir parametrar
Talva 2.1: Fyri vatn til móttakara/brúkara
Talva 2.2: Fyri vatn latið í fløskum ella líknandi pakningi, útboði
Talva 3: Kemiskir og fysiskir parametrar
Talva 3.1: Fyri parametrar, sum verða máldir
Talva 3.2: Fyri parametrar, sum verða útroknaðir
Sýnistøku- og kanningartíttleiki
Í talvunum í fylgiskjali 2 er ásettur sýnistøku- og kanningartíttleiki. Talan er um ymisk sløg av eftirliti, sýnistøkum og kanningum. Í talvu 4 og 5 er greitt frá minsta árliga títtleika fyri sýnistøkum í ymiskum støddum av vatnveitingarskipanum. Talva 4 er fyri sýnistøkur í vanligum vatnveitingarskipanum, meðan talva 5 er fyri vatnveiting, bjóðað út í fløskum ella øðrum smápakningi. Talva 6 vísir, hvørjir parametrar skulu kannast. Talva 7 vísir títtleika av sýnistøkum av rávatni til kanningar.
Talva 4: Minsta árliga tal av sýnistøkum, sum skal vera grundarlag undir frágreiðing at senda Heilsufrøðiligu starvsstovuni (fyri vatn í fløskum er serstøk talva)
Talva 5: Minsti árligi títtleikin fyri sýnistøku av vatni, latið í fløskur ella annað pakkitilfar, ætlað til útboð. Kanningarúrslit skulu kunna vera grundarlag undir frágreiðing til Heilsufrøðiligu starvsstovuna
Talva 6: Parametrar at kanna í sambandi við neteftirlit, einfalt rutinueftirlit og víðkað rutinueftirlit. Úrslitini skulu kunna brúkast sum grundarlag undir frágreiðing til Heilsufrøðiligu starvsstovuna
Talva 6.1: Neteftirlit og einfalt rutinueftirlit
Frágreiðing til teigarnar:
X: pliktaður (obligatoriskur)
Z: pliktaður (obligatoriskur), men sí tó viðmerking
V: Heilsufrøðiliga starvsstovan kann meta í hvønn mun parameturin skal kannast:
Kanningar av vatni úr kranum á matvøruvirkjum skulu í minsta lagi fylgja krøvunum fyri neteftirlit. Fyri aðrar parametrar í talvunum 1-3 kunnu matvøruvirki nýta úrslit frá kanningum hjá vatnverkinum.
Talva 6.2: Víðkað rutinueftirlit
Hinir parametrarnir í talvunum 1, 2 og 3 (í fylgiskjali 1) skulu brúkast í víðkaða rutinueftirlitinum, um ikki vatnveitarin á annan hátt kann skjalprógva, at tað er ósannlíkt, at ein ávísur parametur fer út um markvirðið. Heilsufrøðiliga starvsstovan kann í eitt ávíst tíðarskeið áseta, at teir parametrarnir, hetta er svarandifyri, ikki nýtast at verða kannaðir. Clostridium perfringens nýtist ikki at verða kannað í grundvatni, um góðskan á grundvatninum ikki verður ávirkað av yvirflatuvatni (omanávatni).
Talva 7: Minsti títtleiki fyri sýnistøku av rávatni, sum skal vera grundarlag undir frágreiðing til Heilsufrøðiligu starvsstovuna.
1) Eftirlit skal havast við rávatni við í minsta lagi ásetta títtleikanum fyri teir parametrar, sum eru í talvu 1, 2 og 3, tá ið orsøk er til at rokna við, at hesir koma í vatnið í eini nøgd, sum hevur týdning fyri markvirðini. Sýnini kunnu takast beint áðrenn vatnið fer til viðgerðar á reinsiverkinum.
Parametrarnir í talvu 6.1. neteftirlit (undantikið smakkur) skulu altíð brúkast í yvirvøkuætlanini fyri rávatnið.
Vatnveitari skal gera eina sýnistøku- og kanningarætlan, sum tryggjar nøktandi skjalprógvan av virðinum fyri hesar parametrar, og sum harafturat gevur nøktandi prógv fyri
a) um verjan av rávatninum/kelduni er ein heilsufrøðilig forðing (hygiejnisk barriera), og
b) um vatnviðgerðartilgongdin fevnir um allar neyðugar liðir.
Fylgiskjal 4
Um góðskustýring á kanningarstovunum, kanningarhættir og góðskukrøv í sambandi við kanningarnar
A. Krøv um góðskustýring
Vatnveitingarskipanir, ið skulu góðkennast, skulu fyri einfalt og víðkað rutinueftirlit brúka kanningarstovu, sum er undir eftirliti av akkrediteringsorgani ella av einum persóni, ið er góðkendur av Heilsufrøðiligu starvsstovuni.
Kanningar í sambandi við neteftirlit skulu gerast eftir viðurkendum og standardiseraðum kanningarhættum á eini kanningarstovu, sum hevur góðskutryggjan av kanningunum.
Sýnistøka, flutningur og goymsla av sýnunum skulu somuleiðis gerast sambært viðurkendum arbeiðsrutinum og mannagongdum.
B. Parametrar, har kanningarháttur er ásettur
Her verður víst til fylgjandi referensuhættir at brúka, til CEN/ISO- hættir eru ásettir. Alternativir hættir, sum eru góðkendir, kunnu eisini nýtast.
C. Parametrar við ávísum góðskukrøvum
Fyri hesar parametrar eru ásett góðskukrøv viðvíkjandi neyvleika (nøjagtighed), beinleika (precision), ávísingarmarki (detektionsgrænse), sum brúktu kanningarhættir skulu lúka.
Uttan mun til hvussu kløkkir (”følsom”) kanningarhættirnir eru, so skulu úrslitini upplýsast við sama tali av desimalum, sum markvirðini í talvu 3 hava.
1 Miðalvirðisneyvleiki (nøjagtighed) er eitt mát fyri systematiskan feil og er munurin millum miðalvirðið á einum stórum tali av endurtiknum mátingum og sanna virðið, dividerað við sanna virðinum. Mátið verður eisini kallað ”frávik frá sonnum virði”.
2 Variansneyvleiki (precision) er eitt mát fyri tilvildarligar feilir, lýst sum standardfrávik í spreiðing av úrslitum uttanum miðalvirðið, dividerað við sanna virðinum. Góðtakiligur neyvleiki er tvær ferðir relativa standardfrávikið. Mátið verður eisini kallað varianskvotientur.
3 Ávísingarmarkið er annaðhvørt: tríggjar ferðir relativt standarfrávik við endurtiknum mátingum av einum umboðandi sýni við lágum innihaldi ella fimm ferðir relativt standarfrávik við endurtiknum mátingum fyri eitt blint sýni.
D. Parametrar uttan ásettan kanningarhátt
Litur
Totalt organiskt karbon
Hydrokarbonir
Glykolir


text:
Hvat er Leikarafelagið? Leikarafelag Føroya er fakfelagið hjá yrkissjónleikarum og yrkislærdum leikhúsfólki í Føroyum.
Høvðusendamálið er at menna føroyska yrkisleiklist, og styrkja um støðuna hjá leiklistini í samfelagnum.
Eitt av málunum við fakfelagnum er at savna øll tey í eitt felag, sum hava fingið sær útbúgving innan sjónleikarayrki. Tað vil siga ljóð- og ljósteknikarar, leiklistafrøðingar, pallsniðgevar, leikstjórar og sjónleikarar.
Okkara uppgáva er at umboða limir okkara í sáttmálasamráðingum, og veita teimum hjálp og ráðgeving og stuðla teimum í teirra rættindum, umframt at samskifta við útlendsk feløg og altjóða felagskapir á leiklistarliga økinum.
Arbeiðsøki hjá felagnum er allur yrkissjónleikur; leikstjórn; útvarpsleikir og upplestur; sjónvarpsleikir og upplestur; film; leiklistafrøði; undirvísing og skeiðvirksemi; lýsingar; undirhald og annað leikhúsyrki.
Leikarafelag Føroya er limur í Listafólkasambandi Føroya, stytt LISA. LF hevur 1 lim at umboða seg í umboðsmannaráðnum hjá LISA.
Eisini velir Leikarafelag Føroya 3. hvørt ár lim at umboða felagið í Leiklistaráðnum.
Leikarafelag Føroya samstarvar eisini við norðurlendsk sjónleikanetverk. Nordic Network for The Performing Arts, sum er felagsskapur fyri øll leiklistasambond í Norðurlondum.
Harumframt er Leikarafelagið við í arbeiðnum hjá Nordisk Skuespillerråd, stytt NSR, sum er felagsskapur fyri leikarafeløg í Norðurlondum.
Onnur umboðan gjøgnum LISA:
- Úrvalsnevndin hjá Listaleypinum
- Heiðurslønarnevndin undir MMR
- Umboðsmannaráðið í Norðurlandahúsinum
Leikarafelag Føroya - eitt ungt felag í einum lítlum landi, har yrkissjónleikur hevur røtur aftur í 70'ini.
Vit hava øll hoyrt søgur um hvussu sjónleikahúsini kring landið fyrr vórðu væl vitjað og at tað var vanligt at leita sær til ein sjónleik, kabarett ella eitt teiti. Føroyingum hava altíð dámd 'at hyggja eftir sjónleiki'.
Sum fakfelag arbeiða vit við at styrkja grundina undir yrkisleiklistarumhvørvinum. Eitt samfelag er sterkt tá tað rúmar einum breiðum listarligum umhvørvi. Tað leiklistarliga umhvørvið, hevur til uppgávu at fylgja við samfelagnum og lýsa og vísa samtíð, samleika og søgu okkara á leikpallinum - bæði her heima og við at samstarva uttanfyri landoddarnar.
Listarligi arbeiðsmarknaðurin í Føroyum veksur fyri hvønn dag og tískil er týdningamikið at eitt fakfelag arbeiðir fyri at rættindi og arbeiðskor eru í lagi.
Vit eru fá í tali, men hóast tað er tú sera týdningarmikil bæði sum limur og starvsfelagið.
Í løtuni verður arbeitt við at gera sáttmála við Kringvarp Føroya viðvíkjandi royalties og nýtslu av tilfarið har okkara limir hava, luttaka ella fara at luttaka, verður skipað heldur enn útnyttað.
Vit hava óteljandi ferðir upplivað at tilfar verður endurnýtt ella selt til 3. persón uttan samtykki ella at nøkur samsýning er avtalað. Við støðið í nýggju føroysku upphavsrættarlógini stremba vit fyri at fáa hesi viðurskifti í rætt lag.
Í hesum arbeiði er sjálvsagt at vit mugu standa saman og verja okkara rætt at byggja leiklist upp sum fakøki á føti við øll onnur í okkara lítla landi.
Vár Berghamar Jacobsen
Mýrugøta 3
FO-100 Tórshavn
tlf. 321162 / 521162
Kristina Sørensen Ougaard
Tartinisvej 28,3.t.h
DK-2450 København SV
(+45) 26 16 95 16 / (+298) 512826
79kristina@gmail.com
Petur Meinhard Elleby Andersen
Langatún 10
FO-100 Tórshavn
Tlf. 624000 / 255060
petur_meinhard@hotmail.com
Laura Joensen
Undir Ryggi 11
FO-100 Tórshavn
tlf. 315506 / 250549
pallaura@olivant.fo


text:
Orð og lag: Arnold Schyrman
Týtt: Kajfinn Hammer
1. Eg skjótt skal Ævinleikans Morgun sjá,
tá Brúðarskarin við eitt eygnabrá
frá heimsins myrka dal’
til Himins ljósa sal
við Síðsta Lúður kallast heim til Brúðarfest.
Tá gloymt er heimsins stríð,
á jørð hin vánda tíð,
tá fram eg náddi har, mær longdist mest.
Eg gjøgnum Perluportrið stígi tá
og av Guðs egnu hond skal gyltu krúnu fá;
tá leið mín runnin er,
sum Hann mær lutar her,
um myrk við hvørt til Himmalin hon trygt meg ber.
2. Á, hvussu verður tá at síggja Hann,
sum lív Sítt ofraði, mær frelsu vann,
at har eg syngja skal
lovsangir uttan tal,
í undurfagra Staði Guðs mín sál er skírd.
So yndisligan tá
eg Frelsaran skal sjá
á tignarligu Trónu Guðs í dýrd.
Tá skal Hann mettast av at síggja tey,
Hann bjargað hevur út úr heimsins synd og neyð!
At syngja Lambsins Song,
ei ævin er nóg long,
av Honum fáa Lívsins Vatn og Lívsins Breyð.
3. Hvør sál, sum reinsað varð í Jesu blóð,
har klædd skal standa hvít sum fjalsins snjó.
Við hvørt so tagnar her
ein rødd, sum kær mær er,
men víst vit síggjast aftur Lívsins morgunvakt.
Tá til Guðs Trónu leidd
umbroytt vit verða eitt,
og kongur, biddari ber somu drakt!
O, um bert trongdi inn ein tóni her
av sanginum, sum einglaskarin Guði ber!
Men vit bert hóma her,
hvat Harrin Jesus ger
til reiðar teimum, sum her gjørdu hesa ferð!


text:
Bubligumpopporkestrið Aqua, sum verður høvuðsnavnið á fyrsta kvøldinum á ársins Summarfestivali í Klaksvík í annaðkvøld, er tað danska orkestrið, sum hevur klárað seg best nakrantíð, mált upp á sølu.
Bólkurin stendur til at hava selt 33 milliónir fløgur, og hetta hóast tað bert eru komnar tríggjar fullar útgávur frá hesum orkestrinum, ið byrjaði miðskeiðis í nítiárunum, og gavst í 2001. Fyri so at koma saman aftur í 2007 og síðan at hava spælt saman við jøvnum millumbilum fram til dagin í dag.
”Tá Michael Jackson enn var svartur”
Í 2009 fekk bólkurin knappliga nýggjan vind í seglini, tá tey góvu út singleplátuna ”Back to the 80’s” ein av nøkrum nýinnspældum sangum, ið bólkurin hevði við á eini greatest hits útgávu, sum kom út tað árið.
Sangurin er ein skemtingarsom tilsiping til alt tað góða, sum var at uppliva í teinum festligu áttatiárunum. Sangurin hevur nógvar tilsipingar. Menn tann eina tilsipingin gjørdist knappliga so aktuell upp á tann syrgiliga mátan, at Aqua valdi at broyta sangin, áðrenn hann varð sendur út á altjóða marknaðin.
Tað er í byrjanini av sanginum, tá harrarøddin í øðrum ørindi minnist afturá ”when Eminem (M&M) was just a snack, and Michael Jackson’s skin was black”.
Sangurin kom út sum stakfløga í Danmark í mai 2009, men bert ein mánaða eftir, doyði amerikanska superstjørnan, Michael Jackson, og Aqua sóu seg tí noydd at broyta tekstin í altjóða útgávuni av sanginum, sum kom út seinni á summarinum, so at onnur regla í øðrum ørindi nú ljóðar ”and Arnie told us I’ll be back”. Arnie er Arnold Schwarenegger, sum hevði tvær signaturútsøgnir í sínum Terminator filmunum: ”Hasta la vista, baby” og ”I’ll be back”.
Her er ein óalmenn videoútgáva av sanginum, har myndir vísa, hvat sungið verður um:
Michael Jackson verður ikki nevndur í hesi útgávuni, og tað er heldur ikki heilt lætt at finna ta útgávuna. Í øllum útgávunum av sanginum á Spitify t.d. er tað við ”I’ll be back”.
Lille Peder Edderkop
Tað vóru Søren Raasted og Claus Noreen, sum stovnaðu Aqua í 1994, tá undir navninum Joyspeed. Teir báðir vóru tónleikarar og tónleikaframleiðarar, og fingu afturat sær René Dif, sum var DJ og rappari og norsku sangarinnuna, Lene Nystrøm, at taka sær av røddunum.
Joyspeed gav út eina stakfløgu. Sangurin var eingin minni enn ”Lille Peder Edderkop”, sum á enskum eitur ”Itsy Bitsy Spider”, sum Joyspeed gav út í eini peppaðari dansiversjón í 1995. Spurningurin er, hvussu errin tey eru av sanginum í dag – vit gita, at hann neyvan verður spældur á Vágsbøi í annaðkvøld, ella?
Stóra succein hjá bólkinum er framvegis fyrsta fløga teirra, ”Aquarium”, sum kom út í 1997. Undan útgávuni vórðu tvey stakløg givin út, ”Roses are Red”, sum sostatt gjørdist fyrsta útgávan undir navninum Aqua, og ”My og My”.
Barbie saksøkti plátufelagið
Aquarium hevði fleiri sangir, ið vórðu sera væl móttiknir tá móti endanum av øldini. Men tað gjørdist ”Barbie Girl”, sum sló øll met og lá ovast á hittlistanum kring tað mesta av heiminum:
Við til søguna um, at júst hesin sangurin fekk so stóra umrøðu, hoyrir, at amerikanska fyritøkan Mattel, sum framleiðir Barbie og Ken dukkurnar, legði rættarsak mótvegis plátufelagnum hjá Aqua, MCA Records, tí fyritøkan helt, at sangurin hevði gjørt seg inn á teirra vørumerki, millum annað við at kalla Barbie fyri eina ”blonde bimbo” og við at hava rættiliga týðuligar kynsligar undirtónar í bæði teksti og myndum.
Men ynskini hjá Mattel um at støðga sanginum vunnu ikki frama í amerikansku rættarskipanini, og fyritøkan tapti sakarmálið.
Seinni hevur Mattel so brúkt sangin – við broyttum teksti – í marknaðarføringini av Barbie dukkuni.
Í 2000 kom onnur fløgan hjá Aqua, nevnd ”Aquarius”. Hon seldi ikki eins væl og tann fyrra fløgan, men okkurt av løgunum kláraði seg væl.
Í upploysn og samanaftur
Eftir hesa útgávuna og eina drúgva konsertferð kring tað mesta av heiminum, leiddust limirnir av hesum lívinum, og valdu at fara hvør til sítt. Flestu teirra royndu seg í øðrum samanhangum, og onkum teirra gekst væl.
Í 2008 kom bólkurin saman aftur fyri at spæla á Grøn Koncert tað summarið. Í hesum sambandi góvu tey árið eftir út teirra Greatest Hits-útgávu nummar tvey – rættiliga væl klárað hjá einum bólki við bert tveimum útgávun annars – og tað var á hesi fløguni, at áðurnevndi ”Back to the 80’s” var at finna.
Nýggju sangirnir á hesi fløguni vóru í fleiri førum sangir, sum vórðu skrivaðir meðan bólkurin framvegis var saman, og vóru ætlaðir til teirra triðju útgávu tá.
Men tey fóru nú aftur í upptøkuhølini og spældu inn nýggjar sangir, sum komu út á fløguni ”Megalomania”, sum kom út í 2011.
(Mynd: Aqua á Facebook)
Meira vaksin tónleikur
Aqua hevði nú broytt seg frá at vera eitt tekniseriuorkestur til eitt meira búgvið orkestur, sum spældi eitt sindur meira vaksnan tónleik.
Men útgávan gjørdist ongin succes. Ummælini vóru vánalig, og sangirnir komu ikki serliga langt upp á hittlistarnar.
Eitt hugtakandi lag á hesi útgávu, sum eisini vísir, at bólkurin hevur ment seg, er lagið ”Playmate to Jesus”.
3-manna orkestur
Aqua ferðaðist nógv í sambandi við hesa útgávuna. Hildu síðan ein støðg, men komu saman aftur í 2016 at spæla nakrar konsertir, men hesaferð var tað uttan Claus Noreen, sum hevði tikið endaliga avgerð um at gevast í orkestrinum.
Í ár er Aqua so saman aftur. Tey hava spælt á fleiri festivalum í Danmark fyrr í summar, og eisini á stóru Grøn Koncert ferðini, sum endaði um ólavsøkumundið. Síðsta vikuskiftið spældu tey á festivalum í Ringsted og í Strömstad í Svøríki, og í dag skulu tey spæla á stóra Smukfest festivalinum í Skanderborg áðrenn leiðin gongur til Føroya at spæla á Summarfestivalinum.
Í september fara tey eina konsertferð til Kanada, sum varir tað mesta av mánaðinum.
Seinastu árini, síðan Aqua gjørdist ein trýmannabólkur, hava tey útgivið onkur stakløg. Nýggjasta lagið er ”Rookie”, sum varð leysgivið fyrr í summar.
Aqua spælir á stóra pallinum á Vágsbøi hóskvøldið kl. 22


text:
Fyri eini tíð síðani hevði eg ein heldur forkunnugan dreym. Dreymurin endaði við verðins undirgangi, men tað var so ikki, sum eg hevði væntað. Um tú ert líka gamal/gomul sum eg, so minnist tú óivað hini gomlu sjónvørpini við myndarøri – tá tú sløkti, gjørdist myndin til eitt lítið hvítt ljós í miðjuni, sum so smátt fjaraði burtur. Tað er so, sum verðin endaði í hesum dreymi. Tað var, sum var alt lívið og øll verðin bara eitt stórt sjónvarp,
Vísindavøkan vakti minnir um ein virknan fiskivinnubý
Tað, at Vísindavøkan, sum Granskingarráðið hevur skipað fyri seinnu árini, hesaferð varð hildin í Sjóvinnuhúsinum á Vestaru...


text:
Í Ápostlasøguni kap.4.11 stendur: ” Hann er steinurin, ið vrakaður varð av tykkum, sum bygdu, men sum er vorðin hornsteinur.” Og í Lukas evang. 20.17-19 stendur: ” Men Hann hugdi uppá teir og segði: ” Hvat er tá hetta, ið skrivað er: ” Steinurin, sum vrakaður varð av teimum, ið bygdu, er vorðin hornsteinur”? Hvør tann, ið dettur um henda stein, skal bróta seg sundur; men tann, ið Hann fellur á, skal Hann sora.” Høvuðsprestarnir og hinir skriftlærdu høvdu fegin viljað lagt hond á Hann tá við tað sama; men teir ræddust fólkið. Tí teir skiltu, at tað var um teir, Hann hevði talað hetta líknilsi.”
Eg sakni veruliga prædikumenn sum hendan Jesus! Maður, profetur, kongur og prestur, sum talar so beinraki, at eingin, sum er í nánd ivast í, hvat Hann meinar. Hesir stoltu religiøsu leiðararnir ”skiltu, at tað var um teir, Hann hevði talað hetta líknilsi.” Menn ídag eru ov ræddir á talarastólinum. Profetarnir ídag tosa eitt tokuprát, sum hvørki teir ella onnur skilja. ”Kongarnir” tosa fólkinum eftir vild og prestarnir eru púrasta tenn – og broddaleysir. Omanfyri nevnda skriftstað frá Ápostlasøguni refererar um Pætur sum er fyltur av Anda og kraft Harrans, og táið hann siterar hetta sama, so stendur:” Teir(ráðharrarnir og elstu fólksins) kendu teir(Pætur og Jóhannes) aftur, at teir (Pætur og Jóhannes) høvdu verið við Jesusi.” Fólk, sum hava verið við Jesusi nátt og dag, tíðliga og seint, á ovara sali og inni í Getsemane, bera Jesu karakter í orð og talu. Og hesir, ið stóðu frammanfyri Pætur, vitstu eisini, hvat hann meinti!
Hetta skriftorð er ógvuliga álvarsamt. Tað talar um, at hornsteinurin varð vrakaður. At sjálvur týdningarmiklasti steinurin varð vrakaður, skúgvaður til viks, annuleraður, settur til síðis av monnum. Men sami steinurin er smb. Esaias lagdur fram á hendan hátt: ” Eg havi lagt í Zion grundarstein, royndan stein, dýrabaran, fastan hornstein -…” Es.28.16.
Hvussu hyggur tú og hvussu vurderar tú hendan hornstein? Tað kemur lív títt at vísa! Vit lósu: ” Hvør tann, ið dettur um henda stein, skal bróta seg sundur; men tann, ið Hann fellur á, skal Hann sora.” Antin kemur hetta at bróta og sora ella kemur hetta at signa! Vit lesa jú í 1.Pæt.2.6-7: ” Í skriftini stendur jú: ” Eg leggi í Zion hornstein, útvaldan, dýrabaran; tann, ið trýr á Hann, skal als ikki verða til skammar.” Tykkum, ið trúgva, er Hann tá dýrabarur; men hinum vantrúgvandi er hesin steinur, sum teir ið bygdu, vrakaðu, vorðin hornsteinur, snávisteinur og klettur til fall – hesum, sum snáva, av tí at tey trúgva ikki orðinum – til tað vóru tey eisini ætlað.”
Men teir bygdu og bygdu, samstundis sum teir vrakaðu. Er tað ikki ófatiligt, at man heldur á at byggja, sjálvt um man fjernar høvuðsfundamentið? Man plaserar byggingina á sand, eyr og mold. Man hevur vána stoff og materialir sum beribjálkar. Við at vraka hornsteinin, so er tað deyðadømt.
Er tað ikki ófatiligt, at man vrakaði skriftunnar samlaða hornstein, at Ein Gud er, sum er opinberaður í Jesus Kristus, og atlíkavæl, so vrakaði túsund omaná túsund henda dýrabara sannleika, og man bygdi víðari við tríeinigiheitslygnini? Men henda falska doktrinin skal knúsa og sora øll, sum bygdu. Tey koma ein dag at síggja, at Ein sat á trónuni!
Er tað ikki ófatiligt, at samlaðu endurgevingarnar í Ápostlasøguni um dóp eru allar uttan undantak í Jesu Kristi navni. Har hava vit hornsteinin fyri dóp. Eisini Rómverjabrævið, Galatarbrævið og Kolossebrævið undirbyggja hetta fundament, men atlíkavæl, so varð hetta vrakað, og man bygdi og helt á við dópinum í trimum titlum. Tit, sum eru bygd upp á henda hátt, hava vrakað tann dóp, sum er dýrabarur fyri Gud. Eg vildi vurdera mín bygna og míni materialir og hugt eftir: Havi eg Gud ímóti mær ella við mær. Kemur hetta at vera til fall ella signing?
Vit lósu eisini, at tey trúu ikki orðinum. Fólk, ið ikki trúgva orðinum eru sum høvuðsprestarnir og hinir skriftlærdu. Tey kunnu allan tekstin, men vraka Hann og annulerað Hansara orð og til seinast rópa tey: Krossfest, krossfest.
Eg vóni, at hetta skriv kemur at vekja og skapa reaktión, so tú hugsar: havi eg bygt, við at eg vrakaði Jesus?
Hallur Sørensen


text:
Samdráttur og frágreiðing um Buðardyggan fiskiskapur eftir upsa 2010/11 eru tøkar og síggjast niðandyri, við at trýsta á tær:
Samandráttur: Burðardyggur fiskiskapur eftir upsa
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Avgerðin fellur í Trongisvági sunnudagin
ítróttur16-12-2017 - 17:47 - Jóanis Albert Nielsen
Um TB skal endurvinna steypafinaluna í ár, skulu tær vinna dystin ímóti SÍ í morgin!
Í løtuni liggur TB á øðrum plássi í bólki I við 4 stigum beint eftir Drátt, sum hevur 5 stig.
Á triðja plássi hevur SÍ 3 stig, meðan Ternan liggur á aftasta plássinum við ongum stigi.
Dysturin í Trongisvági í morgin kl. 14,30 verður sosatt avgerðandi fyri, hvør kemur víðari í hálvfinaluna saman við Drátti.
Ella við øðrum orðum – tann sum vinnur dystin hevur framvegis møguleikar at koma í steypafinaluna.
Støðan:


text:
Vit hava ongar pengar summi hava alt
Rokningar og lán fáa vit ei betalt.
Hini keypa bil fyri eina millión
Og á mínum korti har er ongin vón
Vit eru fátøk vit hava onki lív
Og um vit eta døgurða er tað uttan gaffil og knív.
Ikki ráð at roykja men tað hevur ein og hvør
vit mugu keypa breyð og eta uttan smør
Vit eru fátøk vit hava onki lív
Og um vit eta døgurða er tað uttan gaffil og knív
Nú eru vit blivin gomul nú er onkur vón
Nú kunnu vit keypa smør tí vit fáa pensión
Men tað heldur neppa leingið tí vit hava lán
So mugu vit heldur gera bankarán